"Сокровища Озера Кабан" фильмын Татарстанда бер көн алдан күрсәтәчәкләр (ФОТО, ВИДЕО)

	Казан “Сокровища О.К.” фильмының төп герое булачак. Фильмның премьерасы Россия кинотеатрларында - 1 майда, Татарстанда бер көн алдан күрсәтәчәкләр.	 Иван Грозный Казанны басып алган вакытта яшерелгән хан хәзинәләрен эзләү һәм, әлбәттә инде, мәхәббәт турында сөйләүче әлеге картинаны Американың легендар “Приключения Индианы Джонса” һәм “Невероятные приключения итальянцев в России” дигән популяр совет комедиясе белән чагыштыралар. Әйтергә кирәк, фильмны төшергән вакытта анда катнашучылар төрле күңелсез хәлләргә дә юлыккан. Әмма барысы да яхшы тәмамланган!

Каравыл, талыйлар!

Узган елның 8 июлендә, Казанда фильм төшерү эшләре кызган мәлдә, Эчке эшләр идарәсенең кизү пультына хәбәр килә. Иртә таңнан хулиганнар Бауман урамында ял иткән кино төшерү төркеме әгъзаларына һөҗүм иткән икән. Шәһәр кунакларын тукмаганнар, ә зыян күрүченең берсенең кесә телефоны һәм көмеш чылбырын тартып алганнар. Килгән зыян 7900 сум тәшкил иткән. Соңрак күзәтү камераларында сакланган видеоязмалар ярдәмендә 25 яшьлек егет тоткарлана, ул үз гаебен таный.

Кеше үтерүче декоратор

Картинаның декораторларыннан берсе – агачтан юнып сыннар ясаучы Моррис Циклаурины ерткычларча кеше үтерүдә гаеплиләр. Циклаури фильм өчен Шүрәле фигурасын ясый, шулай ук геройларның берсе – Әҗем картның йортын төзүдә катнаша. Быелның февраль аенда скульпторның узган көздә танышын үтереп, аннары аның мәетен кисәкләргә бүлгәләп чүплеккә ташлавы ачыклана. Циклаури җинаять кылуын таный.

Воробьев чыннан да имгәнә, тик кинода түгел

Фильмда сөйкемле Мәскәү егете Кирилл ролен башкарган Алексей Воробьев белән дә күңелсез хәлләр килеп чыккан. Казанда кино төшерү эшләре тәмамлануга, 24 яшьлек актер Италиядә җитди имгәнгән дигән хәбәр килеп ирешә. Соңрак моның Воробьев шәхесенә игътибарны җәлеп итү өчен таратылган ялган хәбәр икәнлеге ачыклана. Ул тормышта түгел, ә сценарий буенча “имгәнгән” икән. Шоубизнес законнары шундый ки, үзләрен күрсәтү өчен нинди генә адымга бармыйлар.

Әмма гыйнвар уртасында Воробьев белән чынлап та бәхетсезлек килеп чыга. Леша Лос-Анджелестагы автоһәлакәттән соң хастаханәгә эләгә – аның кабриолетына зур тизлектә  машина килеп бәрелә. Артистның баш миенә зыян килә һәм кан сава. Табиблар Воробъевның гомерен саклап кала, әмма актерга йөрергә һәм сөйләшергә яңадан өйрәнергә туры килә...

Күптән түгел генә фильмның продюсеры Андрей Николаев безнең хәбәрчебезне Воробьев белән булган бәхетсезлек очрагы картинада чагылыш тапмаячак, чөнки ул вакытка кино төшерү эшләре тәмамланган иде дип белдерде. Әмма соңрак бу алай булып чыкмады. Алдан ниятләнгәнчә, Алексей фильмда татар телендә җырлый алмаячак. Сәламәтлегенә бәйле рәвештә, музыкант бер җырда рэп кына укый алган. Җырчы Бьянканың композициясе фильмның саундтрегы булган. Николаев сүзләренчә, актер авариядән соң тулысынча савыгып бетмәсә дә, Казанда узачак премьерага киләчәк...

Пресс гомерен саклап калган

Актриса Юлия Березикованы – кагыйдәләрсез көрәштә катнашучы Россиядәге бердәнбер хатын-кыз спортчыны фильм төшерү мәйданчыгыннан ук хастаханәгә алып китәләр. Кызның сукыр эчәгенә операция ясаган Республика клиник хастаханәсе табиблары билгеләп үткәнчә, аны корсагындагы пресс саклап калган – ул перитонит башлануына юл куймаган. Шул ук вакытта кино төшергән вакытта каскадер кызларның берсе умрау сөяген сындырган.

Хорафатларның бер катнашы да юк

Картинаның премьерасы берничә тапкыр кичектерелгән. Башта аны шау-шу куптарган кыямәт көнендә – 2012 елның 21 декабрендә уздырырга ниятләгәннәр. Аннары картина экраннарга яз көне чыгачак дип ышандырдылар, ә хәзер премьераны 1 майга билгеләүләре ачыкланды. Шул ук вакытта фильмның “Сокровища озера Кабан” дигән башлангыч исеме үзгәртелгән булуы ачыкланды.

- Кайбер журналистлар, без хорафатларга ышану сәбәпле, фильмның исемен алыштырган дип фаразлады. Чөнки Кабан күленә бәйле серләре һәм риваятьләр шактый, хәзинәне рухлар саклый, имеш. Янәсе, без аларны борчыганбыз да, шуңа да кино төшерү процессында төрле бәхетсезлекләргә юлыкканбыз. Чынлыкта биредә мистиканың бер катнашы да юк, - дип белдерде картинаның продюсеры Андрей Николаев.   1  2  3  4  
	Олег ПЛАТОНОВ	
Интертат.ру

	№   | 08.04.2013	


